### | | | | --- | --- | | | | | --- | | **Byråd** 27. juni 2017 Sagsnr. 710-2016-37876 Dok.nr. 710-2017-149165 Sagsbehandler DPJMH | | 78.                 Forberedelse af kommunal- og regionsrådsvalg 2017 - Åbent

###

|  |  |
| --- | --- |
| Tidl. politisk behandling | BY, 27.05.14, pkt. 84 |
| Forventet sagsgang | ØK, BY |
| Lovgrundlag | Valglovgivningen |

###

**SAGENS INDHOLD**

Byrådet skal i denne sag tage stilling til følgende forhold
vedrørende afviklingen af kommunal- og regionsrådsvalget 21. november 2017:

· Midlertidig flytning af afstemningssted

· Forhøjelse af honoraret til valgstyrerne og de tilforordnede
vælgere

· Indførelse af digitale valglister.

**Midlertidig flytning af afstemningssted**

[adresse] skal renoveres henover efteråret 2017
og kan derfor ikke bruges som afstemningssted ved valget 21. november 2017.
Valgbestyrelsen indstiller på den baggrund, at afstemningen midlertidigt
flyttes til [adresse].

**Forhøjelse af honoraret til valgstyrerne og de
tilforordnede vælgere**

Folketinget har vedtaget en række lovændringer i relation
til valg. En af dem medfører, at afstemningsstederne fremover skal åbne kl.
8.00 i stedet for kl. 9.00. Bemandingen på afstemningsstederne vil derfor
skulle møde ind kl. 7.00.

Som følge af at valghandlingen forlænges med en time og for
at forbedre mulighederne for rekruttering af bemandingen af tilforordnede
vælgere til afstemningsstederne, foreslår valgbestyrelsen, at honoraret
forhøjes til 2.075 kr. (svarende til fem gange den lille mødediætsats, hvilket
er det maksimalt tilladte i henhold til valglovgivningen). I dag udgør
honoraret 1.660 kr. (svarende til fire gange den lille mødediætsats).
Valgbestyrelsen foreslår endvidere, at muligheden for at opdele honoraret til
de tilforordnede vælgere, således at de ikke behøver at deltage både under
selve valghandlingen og efterfølgende i optællingen, skal fastholdes.

**Digitale valglister**

Valgbestyrelsen indstiller til Byrådet, at der indføres digitale
valglister i [adresse], og at de tages i brug første gang ved kommunal-
og regionsrådsvalget 21. november 2017. Der vil fortsat blive anvendt manuel
valgliste til [adresse], der afvikles samme dag.

Ved anvendelse af digital valgliste forsvinder den klassiske
valgliste i papir (den grønne mappe, hvori stempling foretages). I stedet
scannes stregkoden på vælgerens valgkort med en håndscanner, og vælgerens data
fremgår på en pc-skærm ved valgbordet. Når vælgeren har oplyst sin fødselsdato,
kan stemmesedlen udleveres, og valghandlingen er herefter uændret.

Da indførelse af digital valgliste kræver en forhøjelse af
valgbudgettet, forelægges valgbestyrelsens indstilling til Byrådets
godkendelse.

**VURDERING**

**Midlertidig flytning af afstemningssted**

Med henblik på at finde et egnet afstemningssted i Hammel
Syd under renoveringen af [adresse] har valgsekretariatet besigtiget
Røgen Forsamlingshus og bl.a. undersøgt adgangsforholdene for handicappede og
gangbesværede.

Det er valgsekretariatets vurdering, at Røgen Forsamlingshus
er egnet som afstemningssted, og at adgangsforholdene er tilfredsstillende. Det
lokale, hvor valghandlingen skal foregå, er beliggende på 1. sal, men det vil
være muligt for handicappede og gangbesværede at parkere tæt på en bagindgang,
hvor de vil kunne få direkte adgang til valglokalet.

Røgen Forsamlingshus ligger mindre end tre kilometer fra
[adresse].

**Forhøjelse af honoraret til valgstyrere og tilforordnede
vælgere**

Med en forlængelse af valghandlingen er det
valgsekretariatets vurdering, at det vil være rimeligt at forhøje honoraret til
valgstyrerne og de tilforordnede vælgere. Det vil samtidigt være med til at
sikre, at der kan rekrutteres den fornødne bemanding.

Opdelingen af honoraret består i, at de tilforordnede
vælgere, der deltager fra kl. 7.00 – 20.00, får et honorar på 3,5 gange den
lille diætsats svarende til 1.452,50 kr. og de, der deltager fra kl. 19.30, til
stemmeoptællingen er afsluttet, får et honorar på 1,5 gange den lille diætsats
svarende til 622,50 kr. (dvs. et samlet beløb svarende til 2.075 kr.).

**Digitale valglister**

Der er flere fordele ved at anvende digitale valglister,
bl.a. bortfalder en række manuelle sagsgange omkring administration af
valglisten. Det betyder, at man kan betjene flere vælgere ved det enkelte
valgbord.

På selve valgdagen kan valglisteføreren på få sekunder
registrere vælgeren via scanning af valgkortet. Dette medfører kortere køer ved
valgbordene, og herudover kan vælgeren frit vælge, hvilket valgbord denne vil
benytte på afstemningsstedet.

Mange kommuner anvender digital valgliste i dag, og erfaringerne
herfra er positive.

Indførelsen af digitale valglister vil give mulighed for at
reducere i antallet af valgborde og dermed på sigt i antallet af valgstyrere og
tilforordnede vælgere.

Ved valget 21. november 2017 bliver der foretaget en mindre
reduktion i antallet af valgborde. Valgsekretariatet vil imidlertid anbefale,
at valgbemandingen ikke reduceres første gang den digitale valgliste tages i
brug, men at der fremadrettet vil være fokus på mulighederne for at reducere i
valgbemandingen og dermed i udgifterne til honorering.

**ØKONOMI**

Der er i budgettet for 2017 afsat 1,25 mio. kr. til
afholdelse af udgifter i forbindelse med valghandlinger.

Den foreslåede ændring af honoreringen vurderes at medføre
merudgifter i størrelsesordenen 70.000 kr. årligt.

Merudgifterne til indførelsen af digitale valglister
vurderes at være i størrelsesordenen 60.000 kr. Udgifterne er primært relateret
til licenser, it-udstyr, uddannelse af valgsekretærerne mv.

I medfør af ovenstående foreslås det, at der gives en
tillægsbevilling på i alt 130.000 kr. i 2017, og at der indarbejdes 80.000 kr.
i budget 2018-21.

**INDDRAGELSE**

Beslutningen om midlertidigt at flytte afstemningsstedet i
[adresse] til [adresse] vil blive annonceret på kommunens
hjemmeside samt i lokalpressen. Herudover vil det fremgå af valgkortene til de
pågældende vælgere, at de skal benytte et andet afstemningssted end normalt.

For så vidt angår indførelse af digitale valglister vil der
være undervisning af valg-styrerformændene i forbindelse med det sædvanlige
informationsmøde vedrørende planlægning af valget. Den øvrige valgbemanding vil
blive oplært på valgdagen. Ligeledes vil borgerne blive orienteret om
indførelsen af digitale valglister på kommunens hjemmeside.

**INDSTILLING**

Kommunaldirektøren indstiller til Byrådet:

1. At Røgen Forsamlingshus vælges som midlertidigt afstemningssted i Hammel
Syd under renoveringen af [adresse].

2. At honoraret til valgstyrere og tilforordnede vælgere ændres til 2.075
kr. for deres deltagelse på valgdagen fra kl. 7.00 til stemmeoptællingen er
afsluttet.

3. At honoraret til de tilforordnede vælgere kan opdeles således, at de,
der deltager fra kl. 7.00 – 20.00, får et honorar på 1.452,50 kr., og de, der
deltager fra kl. 19.30, til stemmeoptællingen er afsluttet, får et honorar på
622,50 kr.

4. At der gives en tillægsbevilling på 130.000 kr. i 2017 til finansiering
af merudgifter ved digitale valglister og honorering af valgstyrere og
tilforordnede vælgere.

5. At der indarbejdes 80.000 kr. årligt i budget 2018-21.

**BESLUTNING**

***Økonomiudvalget, 20. juni 2017:***

Fraværende:Bøje Karlsen

Indstilles godkendt.